**Sunt trist acum**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt trist acum, când văd cum dimineața

Născută din privire, e sedusă

De-al florilor parfum și se răsfață,

Cînd de lumina soarelui e dusă,

Lăsându-mi roua, lacrimă pe față.

Sunt trist acum, când văd cum ziua toată

Născută din plimbare, se petrece,

De-a vântului chemare tulburată,

Pe lângă mine indolentă trece

Lăsându-mă cu fruntea-nfierbântată.

Sunt trist acum când văd cum astă noapte

Născută dintr-un vis, îmi fură luna

Prietenă de gânduri și de șoapte,

Cea care mă-nsoțea întotdeauna,

Lăsîndu-mi somnul apăsând pe pleoape.